Thoresen og Kjøstelsen byttes ut i Nitimen
Thoresen, som har vært i vinden de siste månedene på grunn av sine humoristiske utfall motsyklister i Nitimen, gir seg som programleder på hverdager. Det bekrefter han selv overfor VG. – Det er riktig, 17. juni har jeg min siste sending. Jeg slutter med daglig programledelse, men jeg kommer til å ha en lørdag eller to i måneden i programlederstolen, sier han. Rune Lind, sjef for radiounderholdning i NRK bekrefter at også hans makker Ida Kjøstelsen trapper ned. – Både Pål og Ida har signalisert at det var tid for å gjøre andre ting, så vi har vært enige med dem en stund. Å være eksponert for 700.000 lyttere daglig kan være slitsomt i lengden, det er helt forståelig at de ønsker å gjøre andre ting, sier han til VG. Thoresen sier at det ikke er knyttet noe som helst dramatikk til faktumet at han slutter, og at det ikke har noe å gjøre med syklist vs bilist-bråket, som det også ble leserinnlegg av. – Det er jeg som har ønsket avlastning. Man blir litt stasjonær og lite fleksibel når man sitter her hver eneste dag. Og så har jeg små barn som jeg gjerne vil ha flere morgenstunder sammen med. Det er greit å velge det selv, jeg vil ikke være en som blir båret ut, skrikende med beina først, sier Thoresen som likevel ikke blir helt borte fra det populære radioprogrammet. Han vil ta lørdagsvakter en eller to ganger i måneden. Thoresen følger dermed ikke i sin bror Espens fotspor som selv har innrømmet at han ble sparket fra Nitimen, etter at NRK ble bombardert med klager. Nytt Nitimen-par på hverdager blir altså Knut Folkestad og Marte Stokstad, som har Nitimen-erfaring fra tidligere, på lørdager. De var ikke vanskelige å overtale, forteller Lind. – Nei, de sa umiddelbart ja. Vi er avhengig av programledere som er høyt motivert når vi har Norges største radioprogram. De to stod øverst på ønskelista, så vi er veldig glad for at de takket ja. Lind har også en annen stor nyhet om Nitimen. For første gang i historien tas nemlig programmet ut av hovedstaden. – Bodø blir svært sentral i Nitimen fremover, og blir sendested sammen med Oslo. Knut Folkestad skal sitte i Bodø og ha sending sammen med Marte Stokstad som sitter i Oslo. De skal se hverandre på storskjerm og ha sending sammen, men sitter altså ikke fysisk i samme rom. Nitimen er hele Norges program, så da er det bra at vi også kommer oss ut av Oslogryta fysisk.
Pål Thoresen og Ida Kjøstelsen gir seg som programledere på hverdager i Nitimen. De erstattes av Marte Stokstad og Knut Folkestad - som skal lede programmet fra hver sin by.